ToekomsVenster: Niks te offer aan Sy voetArgieffoto ter illustrasie. (Foto: Nega/Unsplash.) “Julle is die sout vir die aarde. Maar as sout verslaan het, hoe kry ŉ mens dit weer sout? Dit is niks meer werd nie. Dit word buitekant weggegooi, en die mense vertrap dit.” – Matteus 5:13 (AFR83) Ek deel graag ŉ snaakse staaltjie uit my lewe. Baie jare gelede moes ek ŉ reeks dienste waarneem by ŉ gemeente in Trichardt in Mpumalanga. Ds. Greg Denuyssen het ook tydens dié week opgetree. Een oggend vra hy of ek gou saam met hom sal vlieg na ŉ plek waar hy ŉ pakkie wil gaan aflewer. Ek was stomverbaas dat die dominee sy eie vliegtuig het en het onmiddellik ingestem, totdat ek die verskoning vir ŉ vliegtuigie gesien het. Soos ek dit onthou was daar net plek vir twee persone, die vlieënier en nog een persoon. Ek het reg agter Greg gesit, vlerk aan dié kant en vlerk aan daai kant. Toe hy die enjins aan die gang kry, het dit so gesukkel en geskud dat dit kompleet gevoel het of die tuig uitmekaar gaan spat. Met die opstyg het my “gees” spontaan begin sing: “Moet ek gaan met leë hande, moet ek so my Heer ontmoet?”. Ek wonder of jy die bekende “Halleluja”-lied kan onthou? Ek onthou dit asof dit gister was. Ek was ietwat ontsteld dat uit my hele musikale neerslag hierdie lied gekies sou word, amper soos die platespelers wat ŉ mens toentertyd in die restaurante gekry het. Jy gooi ŉ muntstuk in en die masjien trek die plaat uit die rakkie uit. Dat hierdie plaat by wyse van spreke uit die musikale rak van my bestaan gehaal word, was nogal ontstellend. Die vraag is inderdaad, wat sal ons aanbied as ons eenmaal voor die troon van genade staan? Natuurlik is ons uit genade gered. Ons kan daarvoor nie werk nie, ons kan dit nie verdien nie. Tog word ons geroep om nie soos geestelike leeglêers rond te staan nie, maar te woeker met die talente wat God aan ons toevertrou het totdat die eienaar, soos in die gelykenis, terugkom en rekenskap vra. Wat hy vir die lui en ontrou dienskneg te sê gehad het, is bekend. Waarmee is jy besig en is dit betekenisvol − so betekenisvol dat dit ŉ daadwerklike verskil maak aan die omgewing waarbinne jy woon, werk en speel?